Fis-17 ta' Ottubru 2016, il-Kunsill adotta formalment regoli ġodda bl-għan li tingħata spinta lill-ivvjaġġar bil-ferrovija fl-Ewropa. Ir-riforma ser tiftaħ is-swieq domestiċi tat-trasport ferrovjarju tal-passiġġieri fl-istati membri u toħloq kondizzjonijiet aktar ġusti għall-kumpaniji ferrovjarji f'termini ta' aċċess nondiskriminatorju għan-netwerk. Il-Kunsill jadotta formalment regoli ġodda bil-għan li tingħata spinta lill-ivvjaġġar bil-ferrovija fl-Ewropa. Il-Ministru Slovakk għat-Trasport, il-Kostruzzjoni u l-Iżvilupp Reġjonali, Arpád Érsek, qal: "Illum ir-raba' pakkett ferrovjarju jinsab tassew fit-triq it-tajba. Iċ-ċittadini tagħna issa ser ikunu jistgħu jgawdu minn servizzi aħjar. Il-kumpaniji ferrovjarji għandu jkollhom aċċess aħjar għas-swieq fl-istati membri kollha biex tiżdied il-kompetizzjoni, l-għażla u l-kwalità għall-passiġġieri. U t-trasport ferrovjarju għandu jiżdied minħabba l-kontribut tiegħu għall-mobilità sostenibbli fis-soċjetajiet tagħna." Ir-regoli riveduti jagħmluha aktar faċli għal operaturi ġodda biex jidħlu fis-suq u joffru s-servizzi tagħhom. Dan għandu jwassal għal aktar għażla, prezzijiet orħos u kwalità aħjar għall-passiġġieri. L-offerti kompetittivi ser isiru n-norma għall-kuntratti ta' servizz pubbliku, għajr għal xi eċċezzjonijiet. L-għoti dirett ser jibqa' possibbli meta dan ikun iwassal għal kwalità aħjar ta' servizz jew kosteffiċjenza. Sabiex dan jirnexxi, kwalunkwe kuntratt mogħti b'mod dirett ser ikun jinkludi miri tal-prestazzjoni u tal-kwalità , li jkopru, pereżempju, il-puntwalità u l-frekwenza tal-ferroviji. Sabiex ikunu żgurati servizzi kontinwi u li jaħdmu sew, l-istati membri jistgħu jillimitaw id-dritt ta' aċċess ta' operatur ġdid jekk is-servizz il-ġdid propost ikun jikkomprometti l-'ekwilibriju ekonomiku' ta' xi kuntratt eżistenti ta' servizz pubbliku. Ir-riforma ssaħħaħ ukoll l- indipendenza u l-imparzjalità tal-amministraturi tal-infrastruttura ferrovjarja sabiex ikun żgurat li kull impriża ferrovjarja jkollha aċċess ugwali għal-linji ferrovjarji u l-istazzjonijiet. L-istati membri jistgħu jżommu l-istrutturi organizzattivi attwali tagħhom, iżda tpoġġew fis-seħħ garanziji biex tiżdied it-trasparenza finanzjarja u jiġu evitati l-kunflitti ta' interess. Is-sistema l-ġdida ser tiġi introdotta gradwalment . L-amministraturi tal-infrastruttura jridu jikkonformaw mar-rekwiżiti l-ġodda sa mhux aktar tard minn sentejn wara d-dħul fis-seħħ tal-att legali. Abbażi tar-regoli tal-aċċess, l-operaturi ser ikunu jistgħu jvaraw servizzi kummerċjali ġodda fl-14 ta' Diċembru 2020. L-offerti kompetittivi għal kuntratti ta' servizz pubbliku ser jibdew isiru seba' snin wara l-pubblikazzjoni tal-atti legali. Ir-riforma għandha l-għan li tagħmel l-ivvjaġġar bil-ferrovija irħas, aktar rapidu u aktar komdu. Dan iħeġġeġ lin-nies biex jagħżlu l-ferrovija flok modi oħra tat-trasport inqas ekoloġiċi. Meta ser issir liġi? It-tliet testi adottati llum huma l-pożizzjoni tal-Kunsill fl-ewwel qari dwar regolament rivedut li jirregola l-kuntratti ta' servizz pubbliku, direttiva riveduta dwar żona ferrovjarja unika Ewropea u regolament li jħassar ir-regolament dwar in-normalizzazzjoni tal-kontijiet ta' impriżi ferrovjarji. Fid-19 ta' April 2016, intlaħaq qbil informali mal-Parlament dwar il-proposti. Biex titlesta l-proċedura, il-Parlament irid japprova t-test fit-tieni qari tiegħu. Ladarba jiġu ffirmati miż-żewġ istituzzjonijiet, l-atti legali ser jiġu ppubblikati fil-Ġurnal Uffiċjali tal-UE. Dan huwa mistenni li jseħħ sa tmiem l-2016. Regolament rivedut dwar kuntratti ta' servizz pubbliku - pożizzjoni tal-Kunsill fl-ewwel qari Direttiva riveduta dwar żona ferrovjarja unika Ewropea - pożizzjoni tal-Kunsill fl-ewwel qari Regolament li jħassar ir-regolament dwar in-normalizzazzjoni tal-kontijiet - pożizzjoni tal-Kunsill fl-ewwel qari Ara l-paġna tal-laqgħa